
Praxisközösségi prevenció a Három Generációval az Egészségért Program során Hódmezővásárhely és térségében

E tanulmány a háziorvosi/családorvosi prevenció lehetőségeivel foglalkozik, azon belül a praxisközösségi struktúrában végezett Három Generációval az Egészségért projekt eredményein keresztül vizsgálja a projekt teljesítését, az alkoholfogyasztási és dohányzási szokásokat és ezen káros szenvedélyekkel rendelkezők kardiovaszkuláris státuszával von párhuzamot.

A kutatás célja felmérni, hogy a lakosság hogyan viszonyult a prevenciós lehetőségekhez a praxisközösségi struktúrában, és milyen részvételi arány volt a vizsgált két praxisközösségben, Hódmezővásárhely és vonzáskörzetében. Ezen felül célja még a dohányzásról való leszoktatáshoz igénybe vett terápiás lehetőségek, és a résztvevő betegek/kliensek eredményeinek feltárása. További célja a háziorvosi/családorvosi praxis környezetében kitöltött alkoholfogyasztási szokásokra irányuló tesztek eredményeinek hitelességének vizsgálata.

A kutatás alapját a praxisok által a 2019 - Cardio v.1.2.13 rendszerben rögzített adatok feldolgozása jelentette. A vizsgált praxisközösségekben dolgozó magasan kvalifikált házorvosok/családorvosok egy részével, strukturált interjú keretében a kutatás feltevéseinek részletesebb vizsgálatára került sor, azon kérdésekkel kiegészítve, amelyek a kutatási eredményekkel kapcsolatosan felmerültek.

A kutatás végeredményeként kijelenthetjük, hogy a COVID-19 pandémia a Három Generációval az Egészségért projekt eredeti programtervében nagy változásokat okozott, de a menedzsment gyors reagálásának köszönhetően a projekt eredményesen lezárult. A tanulmányomból az is kiderült, hogy a dohányzás leszoktatáshoz a praxisközösségek az egészségfejlesztési irodákhoz utalták be a betegeket/klienseket a legtöbb esetben, bár a betegek/kliensek nagyobb hányada a felajánlott leszoktatási segítséget nem vette igénybe és az egyedüli próbálkozást választotta. Arra is fény derült, hogy az alkoholfogyasztási tesztek kitöltése során a betegek/kliensek önbevallásuk szerint kongruensen töltötték ki az alkoholfogyasztási teszteket.

